Parque Natural de Redes - Uiquipedia

# Parque Natural de Redes

### De Uiquipedia

Dende 1996, Redes ye un parque natural, allugáo nel centru-orienti la montaña asturiana y compartío polos conceyos de Casu (308 km²) y Sobrescobiu (68 km²). En Septiembre de 2001 foi declaráo Reserva la biosfera pola UNESCO, magar que tamién gocia de les siguientes figures d'abeyu:

- Parque Natural

- Reserva la biosfera

- Llugar d'Emportancia Comunitaria

- Zona d'Especial Proteición pa les Aves

## [editar] Clima

Dientro la rexón Eurosiberiana, la mayor parti Redes s'alluga na provincia Orocantábrica, magar que les zones más baxes pertenecen a la Cantabro-Atlántica. L'altor y l'abondosa pluviosidá (1.300 milímetros de media) fai que l'ambiente seya abeyosu (81% de permediu d'homidancia) demientres tol añu, con temperos seles pa por primavera o branu y muy friyos n'iviernu.

## [editar] Flora

La faya ye l'árbole más representativu'l parque, acupando cuasi un cuartu'l mesmu. Son emportantes, en cuantes a estensión, les mates de Moniacos, Llaímo, Castrillón, La Salguerosa, Vallesero y Sapedo. Por mor de la mestura de la ramascaya, so sotoviesca ta malpenes espoxigada. Mécese, de cutio, con delles tribes d'árboles, como la texa de fueya grande o la de fueya pequeña, alcafresnes, pláganos, xardones, texos, bedulios celtibéricos o mostayales, ansí como con arbustos como son la Daphne laureola o la Vaccinium myrtillus, y tamién mumberoses herbácies como la Carex sylvatca, Helleborus viridis, Scilla lilio-hyacinthus, Melica uniflora, Luzula sylbatica y la Saxifraga spathularis.

Amiyando n'altor, espoxíguense viesques de la triba de los Quercus, como son el carbayu, el rebollu y l'albar, acompañaos por llameres, ablanales, castañales, cirgüeyos, cornexos, espineres o endrines, y nos sotos y arriegos alcuéntense umeres, salgueres, etc...

Los matorrales tán formaos por piornales, escobonales, gabuyes, delles subtribes d'argañes y l'escasu Isoetes asturicense.

## [editar] Fauna

Mamíferos

El robezu cantábricu ye l'animal simbólicu'l parque, rememoriando l'antierga actividá cinexética de los antiguos cotos qu'encadarmaben el parque d'anguañu, cuando malpenes fincaben 60 exemplares en 1943, pasando a 3.000 en 1974 tres una ralura de veda y otra de cacia controlada. Otres tribes cinexétiques son el corciu, el venáu (reintroducío en 1952), el gochu xabaz, la llebre europea y la de piornal. Los carnívoros más emportantes son; el bardión, l'ablaidu, el raposu, l'algaire, el turón, la fuina, la lliria, la xineta, el melandru, la llóndriga, etc... Magar que tamién tan; el desmán pirenaicu, musgañu paticandu, l'esperteyu de cueves, grande y común, tamién l'esguil o'l llirón buxu.

Aves

Hai un colmiellu d'aves abondo empotante, pues de les 141 tribes adicáes, alredor de 110 nialen dientro Redes.

Ente la mestura pueden atopase; el gallu montés, la piquetina, el picafayes, el picapinos o'l picaniellu. Delles rapaces como l'aigla rial, la zapiquera, el palomberu y el ferre. Les rapaces nuecherniegues tan representáes pola cubata, la coruxa, el miagón, el coruxón, la tubeca o'l coruxín. Tamién son abundantes; la pardina, la cueita, el verderríos, l'aguanieves y el cormorán grande, la garcia rial o l'anade azulón ente les acuátiques.

Reptiles

Puédense atopar; el Llagartu verdiprietu y verde, llanciertes serrana y de turbera, la víbora de seoane, el colobrón, la culiebra meriodional y europea, etc..

Anfibios

Figuren; el mexafontes alpín, xaro ya iberico, la sacavera común asina como'l sapu común y les xaronques común y verde

Pexes

Ye perarrume la trucha común nos rigos y banzáos del parque, anque l'anguila y el salmón atlántico haben minor presencia. Otres tribes como la trucha arco-iris o'l piscardu foron entreducidos por mor de les piscifactoríes o'l manexu de xarria vivo de los pescadores.

## [editar] Hestoria

Pa la hestoria los conceyos vega los artículos Hestoria de Casu y Hestoria de Sobrescobiu

La estaya suroesti'l parque yera'l Cotu l'afamáo Pepe Argüelles, el duchu caciador que nos años treinta cobróse al caberu bardión llegalmenti caciáu na Peña de los Cabrones. Tres la Guerra Civil la fauna afayábase afarta desaniciada, poro, al tresuel de la Orden de 28 de xunetu de 1941, prohibióse por dos años la cacia n'Amieva, Casu, Ponga, Piloña, Onís y Cangues d'Onís, enanchándose la prohibición por Orden de 20 d'ochobre del mesmu añu. Dos años dempués, en 1943, permítese la cacia al tresuel de la llei de 4 de setiembre de 1943, na que, amás, creya cotos especiales de cacia y que, al escoyer como cotu nacional al fayéu de Redes, hebo un enquivocu y, nel Boletín Oficial de l'Estáu púnxose Reres, popularizándose pola gran sonadía'l cotu. En 1945 piésllase'l cotu por 14 años por mor de l'escasu múmberu de robezos y corcios. Los cotos creyáos pola llei de 1943 (Moniacos-Semeldón, Pouropinto-Fresnedal , Caliao, Sobrescobiu, Moniello, Saoya, Llagador y Piedrafita y el de Pandemules) taben xestionáos por particulares o pola Sociedá Astur de Cacia, pero en 1983 el Gobiernu rexonal fízose colos cotos de Moniacos y Pouropinto. En 1991 promúlgase la llei del Principáu d'Asturies númberu 5, de 5 d'abril, de Poteición de los Espacios Naturales, aprovándose, pol Drecretu 38/1994, de 19 mayu, el Plan d'Ordenación de los Recursos Naturales d'Asturies. El PORNA aconseya y propón la declaración de parque natural, presentando tamién les sos llendes xeográficos. Al cabo, la llei 8/1996, de 27 d'avientu, declara el Parque Natural de Redes.

## [editar] Rutas o gulipos

- Ruta l'Alba[1]. (castiellán)
- Ruta l'escobiu los Arrudos[[2]].(castiellán)
- Ruta de Brañagallones[3].(castiellán)
- Ruta pel valle'l rigu Enmediu[4]. (castiellán)

## [editar] Bibliografía

- Luis Mario Arce, "Guía de los espacios naturales de Asturias". Ediciones TREA, S.L.ISBN 84-89427-57-7.
- Luis Frechilla García y Fernando Fernñandez Álvarez, "Por la naturaleza asturiana".Editoria Edilesa. ISBN 84-8012-217-X.
- Fernando Montes, "Fauna asturiana".Editorial Picu Urrielu. ISBN 84-932070-8-X
- Manuel Quintana, "Parque Natural de Redes (Caso y Sobrescobio). El viajero independiente. Ediciones Júcar. ISBN 84-334-1490-9

Retrieved from "http://ast.wikipedia.org../../../p/a/r/Parque_Natural_de_Redes_91d0.html"

Categoría: Espacios naturales d'Asturies

##### Views

- Artículu
- Discusión
- Revisión actual

##### Buscar

##### Otres llingües

- Español